I disse dage kæmper landmænd i Midt- og Vestjylland med at få sat efterafgrøder inden den 20. august. En forsker foreslår, at der tænkes i nye baner.

- Jeg tror, vi skal til at tænke nyt i forhold til høst. Måske vi skal til at høste kornet, inden det er mejetærskermodent, og så måske opbevare kornet vådt. Hvis vi alligevel skal bruge det til at fodre dyr med, så kan vi ligeså godt opbevare det vådt. Sådan lyder det fra Jørgen Eivind Olesen, der er forsker og institutleder for Institut for Agroøkologi ved Aarhus Universitet. Udmeldingen kommer i forbindelse med, at nordjyske landmænd igen i år kæmper med at få eftergrøderne i jorden inden den 20. august. Denne dato er sat for, at efterafgrøderne kan få optaget så meget kvælstof som muligt. Og datoen er den samme for hele landet. Det giver problemer i den nordlige del af Jylland. Kornet når simpelthen ikke at modne. Store klimaforskelle - Vi har i Danmark ret store klimaforskelle mellem den sydlige del af landet og så Nordjylland. En forskel på et par uger i forhold til høsttidspunkter. I den sydlige del af landet er det ikke noget problem. Det er heroppe i den nordlige og vestlige del af Jylland, man har problemet, siger han. Dermed er han helt på linje med de landmænd TV MIDTVEST har talt med. I denne tid er landmand Peter Jensen fra Kjellerup ved at høste, selvom kornet er vådt. Skal der ifølge Jørgen Eivind Olesen findes en løsning, som kan virke for landmændene inden for nær fremtid, så skal landet deles op, så der kommer forskellige datoer for, hvornår der skal sættes efterafgrøder. - En hurtig løsning vil være at se på en differentieret regulering af dette på tværs af landet, siger Jørgen Eivind Olesen.